**МОТИВИ**

ПРОЕКТ НА ПРАВИЛНИК ЗА ОРГАНИЗАЦИЯТА И ДЕЙНОСТТА НА ОБЩИНСКИ СЪВЕТ – НИКОПОЛ, НЕГОВИТЕ КОМИСИИ И ВЗАИМОДЕЙСТВИЕТО МУ С ОБЩИНСКАТА АДМИНИСТРАЦИЯ ЗА ПЕРИОДА 2019-2023Г.

*/в съответствие с чл.28, ал.2 от Закона за нормативните актове/*

**1. Причини, които налагат приемането на предложения проект-правилник:**

На основание чл. 21, ал. 3 от ЗМСМА, Общинският съвет приема правилник за организацията и дейността на Общинския съвет, неговите комисии и взаимодействието му с общинската администрация. С нормативният акт се уреждат правилата, при които новоизбраният колективен орган ще работи и взаимодейства с общинската администрация.

Повод за настоящия проект на правилник е постъпило писмо от Районна Прокуратура-Плевен с препоръки за промени в Правилника за организацията и дейността на Общински съвет Никопол за мандат 2019 – 2023 год. с оглед привеждането му в съответствие с действащата нормативна уредба и по-специално Закона за местното самоуправление и местна администрация.

**2. Цели, които се поставят в правилника:**

В резултат на приемане на проекта на правилник се очаква да се създаде добра рамка за работата на колективният орган през мандат 2019г.-2023г. Проектът е съобразен с действащите към настоящия момент закони в Република България и е предпоставка за прозрачност и законност при провеждане на заседанията на Общински съвет и на неговите комисии, и при приемане на решенията му.

**3. Финансови средства, необходими за прилагането на правилника**:

За прилагане на правилника са необходими финансови средства свързани с изплащането на възнаграждение на председателя на общинския съвет и на общинските съветници, за работата им на заседание на постоянните комисии и на общинският съвет. Размерът на възнагражденията предвиден в проекта на този правилник е съобразен с нормативно определеният такъв в чл.34 ал.1 т.2 на ЗМСМА и този разход е предвиден в бюджета на Общината.

**4. Очаквани резултати от прилагането:**

Действащият правилник да се приведе в съответствие с действащото на територията на Република България нормативна уредба и по-специално със Закона за местното самоуправление и местната администрация.

**5. Анализ за съответствие с правото на Европейския съюз.**

Настоящият проект е подзаконов нормативен акт и съответствието му с правото на Европейския съюз е предопределено от синхронизирането на действащото българско законодателство с регламентите и директивите, относими към тази материя. Проектът е разработен в съответствие с Европейската харта за местно самоуправление. Тази харта е документа подчертаващ необходимостта от отчитането в правните актове на всички особености на местните структури с оглед задоволяването на потребностите на населението по места чрез ефективно местно самоуправление. Доколкото настоящият проект на Правилник е с предмет на подзаконов нормативен акт, който подлежи на издаване на основание чл.21, ал.2 и ал.3 от Закона за местното самоуправление и местната администрация от Общински съвет, като орган на местното самоуправление, то приложими са разпоредбите на Европейската Харта за местно самоуправление.

Писмени предложения и становища по проект-правилника могат да се изпращат в деловодството на Общински съвет - Никопол и на електронен адрес: obshtina@nikopol-bg.com, в **30-дневен срок,** считано от деня следващ публикуването на проект – правилника за обществено обсъждане.

**ВНОСИТЕЛ:**

**Д-Р ЦВЕТАН АНДРЕЕВ**

*ПРЕДСЕДАТЕЛ НА ОБЩИНСКИ СЪВЕТ-НИКОПОЛ*